## OL-åbningsceremoni i Tokyo – mere end flammer og fyrværkeri

Med et års forsinkelse kunne tennisspilleren Naomi Osaka tænde den olympiske ild den 23. juli 2021 i Tokyo. Den mere end tre timer lange åbningsceremoni løb over skærmen hos millioner af mennesker verden over og bød både på et imponerende droneshow og fyrværkeri. Men hvad bestod det store show ellers af udover de sædvanlige faste ritualer? Det ser vi nærmere på i dette afsnit af Viden i spil med Idrættens Analyseinstitut, hvor Stanis Elsborg, der er senioranalytiker i initiativet Play the Game, er i studiet.

Vi tager de analytiske briller på og gennemgår, hvordan ceremonien er bygget op, og hvilke elementer den indeholder. Vi skal blandt andet dykke ned i japanske piktogrammer, mangategneserier og coronakrisens ofre.

## Arbejdsspørgsmål

1. Hvorfor er det ifølge Stanis Elsborg vigtigt kritisk at analysere åbningsceremonien?
2. Hvilke bidrag til verdenssamfundet fremhæver de japanske arrangører i åbningsceremonien? Og hvordan?
3. Overvej, hvilke politiske budskaber der er forbundet med at inddrage Ainu-folket i åbningsceremonien.
4. Hvilken nationalpolitisk rolle spiller Naomi Osaka og Rui Hachimura ifølge Stanis Elsborg i åbningsceremonien?
5. Hvordan kommer kønspolitik til udtryk i åbningsceremonien?
6. Hvad mindedes man i åbningsceremonien?
7. Hvilken symbolik har det ifølge Stanis Elsborg, når værtslande inddrager landets militær i åbningsceremonien?
8. Diskuter, hvilke negative konsekvenser eller positive gevinster der er ved at være OL-værter.
9. Overvej, om der er forskel på at være vært i et år med coronakrise sammenlignet med de tidligere OL.

## Supplerende materiale

Lyt til afsnittet [’OL i Tokyo 2020 - politik for tomme tribuner’](https://soundcloud.com/medianoperspektiv/ol-i-tokyo-2020-politik-for-tomme-tribuner) fra Idrætshistorie.dk i kanalen Mediano Sport & Perspektiv